ปี 2566 BGRIM สวย เซ็กซี่!
ในรอบปี 2565 ถือเป็นปีแห่งการลงทุนเพื่อขยายธุรกิจของบมจ.บี.กริม เพาเวอร์ (BGRIM) อย่างแท้จริง จนหุ้น BGRIM กลายเป็นขวัญใจบรรดานักวิเคราะห์
ในรอบปี 2565 ถือเป็นปีแห่งการลงทุนเพื่อขยายธุรกิจของบมจ.บี.กริม เพาเวอร์ (BGRIM) อย่างแท้จริง จนหุ้น BGRIM กลายเป็นขวัญใจบรรดานักวิเคราะห์
2 ม.ค. 2566

เส้นทางนักลงทุน
ในรอบปี 2565 ถือเป็นปีแห่งการลงทุนเพื่อขยายธุรกิจของบมจ.บี.กริม เพาเวอร์ (BGRIM) อย่างแท้จริง จนหุ้น BGRIM กลายเป็นขวัญใจบรรดานักวิเคราะห์ที่เชียร์ให้ “ซื้อ” เก็บเข้าพอร์ตแบบถือข้ามปีได้ และต่างพากันอัพราคา ขยับเป้าหมายขึ้นถ้วนหน้า
BGRIM เปิดศักราชต้นปีเสือ ด้วยการส่งบริษัท บี.กริม เพาเวอร์ เซอร์วิส จำกัด (BGPS) เข้าจัดตั้งบริษัทร่วมทุนกับบริษัท เอสซีจี คลีนเนอร์ยี่ จำกัด (SCG Cleanergy) เพื่อร่วมดำเนินธุรกิจผลิตและจำหน่ายไฟฟ้าจากพลังงานแสงอาทิตย์ชนิดติดตั้งบนหลังคา หรือโซลาร์รูฟท็อป (Solar rooftop) ให้แก่กลุ่มลูกค้าอุตสาหกรรมภายในนิคมอุตสาหกรรมอมตะซิตี้ ชลบุรี และนิคมอุตสาหกรรมอมตะซิตี้ ระยอง โดยถือหุ้นในสัดส่วน 49%
ตามด้วยการให้ B.Grimm Power Korea Limited เข้าลงทุนใน Lohas ECE Spain Gifu Co., Ltd. ผู้พัฒนาโครงการโรงไฟฟ้าพลังงานแสงอาทิตย์ กําลังการผลิตรวม 20 เมกะวัตต์ (MW) ที่ประเทศญี่ปุ่น ในสัดส่วน 49% ของหุ้นที่จําหน่ายได้แล้วทั้งหมด ภายใต้เงินลงทุนประมาณ 1,400,000,000 เยนญี่ปุ่น หรือเทียบเท่า 358.23 ล้านบาท เพื่อขยายการลงทุน
ในโครงการโรงไฟฟ้าพลังงานแสงอาทิตย์แบบติดตั้งบนพื้นดิน
และเมื่อเร็ว ๆ นี้ B.Grimm Power Korea Limited ได้เข้าพัฒนาและทำข้อตกลงเข้าลงทุนโครงการโรงไฟฟ้าพลังงานลม ในสาธารณรัฐเกาหลี 4 โครงการ ประกอบด้วยการเข้าทำสัญญาซื้อขายหุ้นกับ Goni Jodo Co., Ltd. เพื่อเข้าถือหุ้น 70% ใน Jodo Wind Power Generation Co., Ltd. มูลค่าเงินลงทุนรวม 700,000,000 วอนเกาหลีใต้ เท่ากับ 536,000 ดอลลาร์สหรัฐ เป็นการขยายการลงทุนในโครงการโรงไฟฟ้าพลังงานลมนอกชายฝั่ง กำลังการผลิตติดตั้ง 517 MW
นอกจากนี้ ได้เข้าทำสัญญาซื้อขายหุ้นกับผู้ขายซึ่งเป็นผู้ถือหุ้นบุคคลธรรมดา เพื่อเข้าถือหุ้น 15% ใน Shinan-Eoui Wind Power Co., Ltd. มูลค่าเงินลงทุน 1,500,000 ดอลลาร์สหรัฐ เป็นโครงการโรงไฟฟ้าพลังงานลมนอกชายฝั่ง กำลังการผลิตติดตั้ง 99 MW จ่ายไฟฟ้าเชิงพาณิชย์ (SCOD) ในไตรมาส 3 ปี 2568
รวมทั้งเข้าทำสัญญาซื้อขายหุ้นกับผู้ขายซึ่งเป็นผู้ถือหุ้นบุคคลธรรมดา 15% ใน Cheonsa-Eoui Wind Power Co., Ltd. มูลค่า 1,500,000 ดอลลาร์สหรัฐ ในโครงการโรงไฟฟ้าพลังงานลมนอกชายฝั่ง กำลังการผลิตติดตั้ง 99 MW จะ SCOD ในไตรมาส 3 ปี 2568
และเข้าทำสัญญาซื้อขายหุ้นกับ Goni Gunghung Co., Ltd. ถือหุ้น 70% ใน Gunghung Offshore Wind Power Co., Ltd. มูลค่า 536,000 ดอลลาร์สหรัฐ เป็นโครงการโรงไฟฟ้าพลังงานลมนอกชายฝั่ง กำลังการผลิตติดตั้ง 240 MW SCOD ในไตรมาส 1 ปี 2569
ขณะที่ บริษัท อมตะ บี.กริม เพาเวอร์ 1 จำกัด (ABP1R) ได้เปิด COD โครงการโรงไฟฟ้าใหม่ มีกำลังการผลิตติดตั้ง 140 MW เพื่อทดแทนโรงไฟฟ้าเดิม โดยเริ่มจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ตั้งแต่วันที่ 29
พฤศจิกายน 2565 ที่ผ่านมา
การลงทุน 5 โครงการในเกาหลี รวม 1,030.6 เมกะวัตต์ แน่นอนว่าจะยังไม่ออกดอกออกผลเร็ววันนี้ ต้องรอไปอีก 3-4 ปีข้างหน้า แต่จะเป็นผลบวกต่อ BGRIM ในระยะยาว เพราะจะมีกำไรรับเข้ามาราว ๆ 1 พันล้านบาท/ปี (ตามสัดส่วน) และเป็นโอกาสในการขยายการลงทุนในเกาหลีเพิ่มเติม นอกเหนือจากโครงการ KOPOS ที่มีกำลังผลิต 75.6 MW หากมีความสำเร็จในการพัฒนาโครงการดังกล่าวในอนาคต จะช่วยต่อยอดกำลังการผลิตเพิ่มขึ้นอีก 559.6 MW ไปสู่ 3.3 พัน MW ภายในปี 2573 หรือคิดเป็น 20% ของกำลังการผลิตที่มีตามสัญญา PPA ในปัจจุบัน
นอกจากนี้ ยังสอดคล้องกับกลยุทธ์ในการขยายธุรกิจพลังงานหมุนเวียนในภูมิภาคเอเชีย และเป็นการเพิ่มฐานลูกค้าและพันธมิตรในธุรกิจพลังงานหมุนเวียน เพื่อมุ่งสู่การปล่อยคาร์บอนสุทธิเป็นศูนย์
ขณะที่ ในระยะสั้น BGRIM มีข่าวดีรองรับจากคณะกรรมการกํากับกิจการพลังงาน (กกพ.) กําหนดค่าไฟฟ้าผันแปร (Ft) อัตราใหม่ (มกราคม-เมษายน 2566) ที่ 1.9044 บาท/กิโลวัตต์-ชั่วโมง (kWh) หรือเพิ่มขึ้น 0.97 บาท ทําให้ค่าไฟฟ้าเพิ่มขึ้นเป็น 5.69 บาท/kWh จาก 4.72 บาท/kWh สําหรับผู้ใช้ไฟฟ้าในภาคอุตสาหกรรม (IU) ไม่รวมผู้ใช้ไฟฟ้ารายย่อย
โดยค่า Ft ที่ปรับใหม่สะท้อนราคา pool gas ที่สูงขึ้นจากการนําเข้า LNG จํานวนมาก และปริมาณก๊าซจากเมียนมาและแหล่งก๊าซเอราวัณที่ตํ่ากว่าเป้า
บริษัทหลักทรัพย์ (บล.) เคจีไอ (ประเทศไทย) คาดว่าจะมีการขึ้นค่า Ft อีก 2 รอบในปี 2566 (พฤษภาคม-สิงหาคม และ กันยายน-ธันวาคม) มองว่าผู้เล่น SPP คือขายไฟฟ้าให้ IU และพลังงานหมุนเวียน (Renewable Energy : RE) ที่มีโครงการ adder จะได้ประโยชน์จากเรื่องนี้ปรับเพิ่มกําไรเพื่อสะท้อนสมมติฐานค่า Ft ใหม่
จึงปรับเพิ่มกําไรหลักในปี 2566-2567 ขึ้นอีก 13-35% เพื่อสะท้อนถึงการขึ้นค่า Ft คาดว่าราคาก๊าซเฉลี่ยในปี 2566 จะลดลงมาอยู่ที่ 470 บาท/ล้านบีทียู (mmbtu) จาก 500 บาท/mmbtu ในปี 2565 ก่อนที่จะลดลงไปอยู่ที่ 320 บาท/mmbtu ในปี 2567F ในขณะเดียวกันคาดว่าจะมีการทยอยปรับขึ้นค่า Ft อีกในปี 2566 ก่อนที่จะทรงตัวในปี 2567
ดังนั้น จึงคาดว่ากําไรหลักของ BGRIM จะโตถึง 600% ในปี 2566 จากผลของฐานที่ตํ่า และเติบโต 60% ในปี 2567 เนื่องจากราคาก๊าซของ SPP ลดลง มีการขึ้นค่า Ft มีกําลังการผลิตใหม่เพิ่มเข้ามา และประสิทธิภาพ SPP replacement 5 โครงการดีขึ้น คาดว่าจะซื้อกิจการเพิ่มได้ในปี 2566
BGRIM มีแนวโน้มจะใช้กลยุทธ์เชิงรุกในปี 2566 โดยในปัจจุบันกําลังอยู่ระหว่างการเจรจา หรือรอการประกาศรับซื้อไฟฟ้าตาม PDP8 (LNG-to-power) ของเวียดนาม คาดว่ากําลังการผลิตจะเพิ่มขึ้นจากการลงทุนทั้งในโครงการแบบ greenfield และโครงการที่เปิดดําเนินการแล้ว ในตลาดอาเซียน ซึ่งส่วนใหญ่จะเป็นโครงการ RE และก๊าซ
บล.เคจีไอ คาดว่ากําไรในไตรมาส 4 ปี 2565 จะดีดตัวขึ้นจากไตรมาสก่อน เนื่องจากต้นทุนก๊าซของ SPP ลดลง 16-18% จากไตรมาสก่อน ในขณะที่ค่า Ft เฉลี่ยเพิ่มขึ้น 0.9343 บาท/kWh คาดว่าผลประกอบการอาจจะพลิกเป็นกําไรสุทธิ หรือขาดทุนสุทธิลดลงก็ได้ขึ้นอยู่กับอัตราแลกเปลี่ยน
แนะนํา “ซื้อ” ด้วยราคาเป้าหมายปี 2566 ใหม่ 42.50 บาท จากเดิม 40 บาท มองว่าผลการดําเนินงานที่มีแนวโน้มฟื้นตัวขึ้นในไตรมาส 4 ปี 2565 และฟื้นตัวก้าวกระโดดในปี 2566 ทําให้โมเมนตัมของราคาหุ้นเร่งตัวขึ้นได้ต่อในปีหน้า
ส่วนโบรกเกอร์รายอื่น ๆ เช่น บล.กสิกรไทย อัพราคาเป้าหมายเป็น 63.50 บาท จากเดิม 61.25 บาท, บล.หยวนต้า (ประเทศไทย) ให้ราคาเหมาะสมที่ 50 บาท และบล.บัวหลวง ให้ 44 บาท
ถึงปีที่ผ่านมา BGRIM จะยังคงขาดทุน แต่ปีนี้ BGRIM จะสวย และเซ็กซี่ขึ้นแน่นอน!